text: Syngjandi vinir frá 60unum hittust aftur
text: #000000
text: Leygardagin 11. mai var forvitnislig reunionsamkoma á Hotel Hafnia fyri okkum, sum vóru við kórinum “Sangvitnisflokkurin” í Íslandi í juli 1963. Hetta var eitt lítið ungdómskór, sum virkaði í samband við Bíbliuklassan í Ebenezer, sum Petur Háberg hevði ábyrgd av í mong ár. Petur var eisini maðurin, sum hevði fingið hesa ferð í lag. Ingálvur av Reyni og Zacharias Zachariassen vóru eisini við í ferðini. Teir eru allir farnir nú – og eisini nakrir av kórlimunum.
  Vit fingu eina sera góða løtu saman hendan ljósa, sólríka várdagin í mai, har samkoman varð hildin á Paranassinum á Hotel Hafnia. Tey allarflestu av kórlimunum, sum framvegis eru á lívi – og hjúnarfelagar teirra – vóru við hendan dagin. Eisini vóru nøkur avvarandi av teimum, sum farin eru, og nøkur onnur, ið høvdu tilknýti til ferðina. Vit vóru nøkur, sum búgva uttanlanda, sum komu heim í hesum sambandi: Umframt Susan og meg vóru Hanna Smith, sum býr í Keypmannahavn, Gunna Joensen, sum býr í Vejle, og Regin Eysturoy og kona hansara, Helga, ið búgva í Íslandi.
  Hugleitt varð um ferðina, og hugurin at greiða frá tí, vit mintust frá ferðini, var góður. Lisið var eisini burtur úr forvitnisligu ferðafrásøgnini hjá Petur Háberg í Lívi og Læru, og sungnir vóru sangir, sum vit sungu í Íslandi í 1963. Filmur varð vístur, sum Johan Vang hevði tikið og Árni Simonsen redigerað. Vit mintust tey í tøgn og tøkk, sum farin vóru, og umframt teir tríggjar, vit longu hava nevnt, var talan um Kára av Reyni, Jógvan Páll Háberg og Árna B. Jensen.
  Felagsmynd varð tikin uttanfyri, meðan sólin skein so fagurliga. Lagið var gott á fólki, og tónarnir frá sanginum “Tað er sól í míni sál í dag”, sum mestsum var slagsangur okkara, kom fram meiri enn einaferð.
  Ferðin til Íslands var ikki bara ein sangferð, men eisini ein missiónsferð. Hetta merkist av ferðafrásøgn Petur Hábergs, sum vit fingu nøkur brot frá. Ynski var at bera evangeliið um Jesus gjøgnum sang, vitnsiburð og talu, og tað fingu vit høvi til.
  Inga Simonsen hevði tikið stig til hendan dagin, og takksom eru vit henni fyri tað. Dagurin eydnaðist so sera væl. Árini eru komin hjá okkum øllum, men gott kendist tað aftur at vera mintur á eina ríka og gevandi ferð til Íslands í 1963.
text: #000001
text: Fyrrv. kórlimir í Sangvitnisflokkinum, avvarðandi og onnur.
text: #000003
text: Hesi sungu við í Sangvitnisflokkinum, sum fór til Íslands í 963
text: #000004
text: Ein aldrandi skari verður mintur á góðar, gamlar dagar.
text: #000006
text: Regin Eysturoy, sum vit lærdu at kenna í 1963, var, saman við konuni, Helgu, komin úr Íslandi fyri at vera við til hendan dagin.
text: #000007
text: Nógv góð minni komu fram hesa løtuna, meðan hugt varð eftir myndum og lurtað eftir upptøkum frá ferðini.
text: #000008
text: Møtið byrjaði við sangi uttanfyri
text: #000009